Greiðsluvilji

Greiðsluvilji er í atferlishagfræði það hámarksverð sem neytandi er örugglega tilbúinn að greiða fyrir tiltekna vöru. Greiðsluvilji samsvarar hugtakinu verðmörk í þjóðhagfræði, en er stundum settur fram sem verðbil fremur en ein tala. Greiðsluvilji er bæði mjög einstaklingsbundinn og háður samhengi.

Greiðsluvilji er áætlaður með ýmsum hætti, en algengt er að gera könnun þar sem svarendur eru beðnir um að segja hversu mikið þeir væru tilbúnir að greiða fyrir tiltekna vöru, eða látnir raða nokkrum vörum í röð eftir virði. Önnur aðferð er að nota uppboð eða tilraunir til að birta valtjáningu neytenda.

Greiðsluvilji er stundum notaður til að áætla verðgildi tiltekinna úrræða sem ekki eru verðlögð í samræmi við notagildi, eins og til dæmis menningarlegra eða náttúrulegra gæða.

 Tilvísanir 

Flokkur:Hagfræði